
Izdoti saskaņā ar Augstskolu likuma 46. panta otro daļu un MK 10.10.2006. noteikumiem Nr. 846 “Noteikumi par prasībām, kritērijiem un kārtību uzņemšanai studiju programmās un valsts atbalstu pilsoņiem, kas brīvprātīgi pieteikušies valsts aizsardzības dienestā un pabeiguši to” (turpmāk MK noteikumi)

I. VISPĀRĒJIE NOTEIKUMI
1. Uzņemšanas noteikumi Latvijas Universitātē (turpmāk – LU) nosaka uzņemšanas LU studiju programmās principus, kā arī pieteikšanās, iestājpārbaudījumu, konkursa un tā publiskošanas kārtību studijām LU.
2. Noteikumos lietoti šādi termini:
2.1. augstākā līmeņa studijas – studijas, kuras var sākt otrā cikla augstākās izglītības studiju programmās un pirmā cikla augstākās izglītības studiju programmās (īsās) pēc  noteiktas iepriekšējas augstākās izglītības iegūšanas;
2.2. budžeta studiju vietas – studiju vietas, kurās studijas tiek finansētas no valsts budžeta līdzekļiem;
2.3. iestājpārbaudījums – zināšanu, prasmju, iemaņu un piemērotības pārbaude atbilstoši iepriekš iegūtajam izglītības līmenim un iestājpārbaudījuma programmai;
2.4. imatrikulācija – personas ierakstīšana LU studējošo sarakstā (matrikulā);
2.5. konkurss – rezultātu apkopošana, ranžēšana un salīdzināšana ar studiju vietu skaitu studiju programmā vai apakšprogrammā saskaņā ar konkursa vērtēšanas kritērijiem;
2.6. konkursa vērtēšanas kritēriji – centralizētie eksāmeni un/vai iestājpārbaudījumi, un/vai iepriekšējās izglītības dokumenta atzīmju vērtējums, kas ļauj reflektantiem piedalīties konkursā uz uzņemšanai apstiprinātajām studiju vietām izvēlētajā studiju programmā (studiju apakšprogrammā);
2.7. līdzfinansētās studiju vietas –  studiju vietas, kuras tiek daļēji finansētas no valsts budžeta līdzekļiem un daļēji no fizisko vai juridisko personu līdzekļiem;
2.8. maksas studiju vietas – studiju vietas, kuras netiek finansētas no budžeta līdzekļiem, bet no fizisko vai juridisko personu līdzekļiem;
2.9. pamatstudijas – studijas, kuras var sākt īsā cikla augstākās izglītības studiju programmās, pirmā cikla augstākās izglītības studiju programmās un otrā cikla augstākās izglītības studiju programmās, kuras īstenojamas pēc vidējās izglītības ieguves; 
2.10. pieteikšanās – personas rakstiski vai elektroniski izteikta vēlme piedalīties konkursā (pieteikums) uz studiju vietu noteiktā studiju programmā vai apakšprogrammā; 
2.11. pretendents – reflektants, kurš pēc konkursa rezultātiem ir ieguvis tiesības reģistrēties studiju vietā; 
2.12. priekšrocības – personas tiesības piedalīties konkursā ar atvieglotiem noteikumiem vai saņemt konkursā papildu punktus; 
2.13. ranžēšana – reflektantu sakārtošana dilstošā secībā pēc iegūtajiem punktiem saskaņā ar konkursa vērtēšanas kritērijiem un priekšrocībām;
2.14. reflektants – persona, kura iesniegusi pieteikumu studiju sākšanai LU;
2.15. reģistrēšanās – pretendenta rakstiska vai elektroniska apņemšanās sākt studijas LU; 
2.16. reģistrators – persona, kura pieņem pieteikumus un dokumentus reģistrācijai studijām, pārbauda tos un ir atbildīga par dokumentu atbilstību Uzņemšanas noteikumu LU prasībām;
2.17. studiju līmenis – pamatstudijas, augstākā līmeņa, rezidentūras un doktorantūras studijas;
2.18. studiju vietu skaits – uzņemšanai noteikto studiju vietu skaits pa studiju programmām, apakšprogrammām, formām, līmeņiem un studiju valodas plūsmām;
2.19. uzņemšanas prasības – noteikta iepriekšējā izglītība un citi nosacījumi, kuriem reflektantam jāatbilst, lai varētu pieteikties konkursam uz studiju vietu noteiktā studiju programmā vai apakšprogrammā, kā arī iestājpārbaudījuma sekmīga nokārtošana, ja tāds ir paredzēts.
3. Tiesības studēt LU ir personām neatkarīgi no to dzimuma, sociālā un mantiskā stāvokļa, rases un nacionālās piederības, politiskajiem uzskatiem un reliģiskās pārliecības, nodarbošanās un dzīvesvietas, kuras atbilst uzņemšanas prasībām un ir veikušas uzņemšanas procesā paredzētās darbības.
4.  Tiesības pretendēt uz studiju vietām programmā (studiju apakšprogrammā) pa studiju valodas plūsmām par valsts budžeta līdzekļiem, līdzfinansētām studiju vietām un fizisko vai juridisko personu līdzekļiem ir:
4.1. Latvijas Republikas pilsoņiem un nepilsoņiem;
4.2. Eiropas Savienības dalībvalstu pilsoņiem;
4.3. Eiropas Ekonomikas zonas pilsoņiem;
4.4. Šveices Konfederācijas pilsoņiem;
4.5. Eiropas Savienības pastāvīgajiem iedzīvotājiem, kuriem ir derīga uzturēšanās atļauja. 
5. Ārvalstnieki, kuri nav minēti šo noteikumu 4. punktā:
5.1. nevar pretendēt uz studiju vietām par valsts budžeta līdzekļiem un līdzfinansētām studiju vietām;
5.2. piedalās kopējā konkursā uz studiju vietām programmā (studiju apakšprogrammā) pa studiju valodas plūsmām par fizisko vai juridisko personu līdzekļiem.
6. Tiesības studēt par valsts budžeta līdzekļiem noteikta akadēmiskā grāda (bakalaurs, maģistrs), zinātniskā grāda (doktors) vai augstākās izglītības profesionālās kvalifikācijas iegūšanai fiziskā persona var izmantot vairākas reizes. Par valsts budžeta līdzekļiem vienlaikus var studēt tikai vienā studiju programmā vai apakšprogrammā.
7. Ar LU rīkojumu var noteikt priekšrocības pretendēt uz studiju vietu pamatstudiju programmās personām, kuras ieguvušas godalgotas vietas valsts un starptautiskajās mācību priekšmetu olimpiādēs, Latvijas skolēnu zinātniskajās konferencēs, LU organizētajos zinātniski pētniecisko un radošo darbu konkursos un LU organizēto jauno speciālistu skolu nodarbībās.
8. Doktorantūras studijās var organizēt ārpuskārtas uzņemšanu, ja LU tiek izsludināta doktoranta vakance pētniecības projektā. Nosacījumus ārpuskārtas uzņemšanai doktoranta vakancei nosaka rektors vai viņa pilnvarota persona.
9. Uzņemšanas process LU sastāv no:
9.1. pieteikšanās;
9.2. iestājpārbaudījumiem;
9.3. konkursa rezultātu noteikšanas;
9.4. konkursa rezultātu publiskošanas;
9.5. reģistrēšanās studijām;
9.6. imatrikulācijas.
10. Lai nodrošinātu uzņemšanas procesu LU atbilstoši Ministru kabineta noteikumos noteiktajām prasībām, rektors līdz katra gada 30. novembrim apstiprina nākamajam akadēmiskajam gadam šādas uzņemšanas noteikumu daļas:
10.1. uzņemšanas prasības un kritēriji pamatstudiju programmās;
10.2. uzņemšanas prasības un kritēriji augstākā līmeņa studiju programmās;
10.3. uzņemšanas prasības un kritēriji doktora studiju programmās;
10.4. uzņemšanas prasības un kritēriji rezidentūras studiju programmās maksas vietās;
10.5. uzņemšanas kārtība akadēmiskajam gadam, kas ietver uzņemšanas termiņus, pušu tiesības un pienākumus, kā arī citus organizatoriskus jautājumus. 
11. Lai nodrošinātu uzņemšanas procesu LU, rektors pirms tā sākšanas papildus šiem noteikumiem nosaka:
11.1. uzņemšanas reģistrācijas maksu;
11.2. studiju maksu programmās;
11.3. studiju vietu skaitu uzņemšanai;
11.4. iestājpārbaudījumu materiālu sagatavošanas kārtību;
11.5. uzņemšanas komisijas sastāvu;
11.6. iestājpārbaudījumu komisiju sastāvu;
11.7. iestājpārbaudījumu norises laiku un vietu.
12. Uzņemšanas procesu pārrauga un kontrolē LU prorektori saskaņā ar LU Administrācijas reglamentā noteikto pilnvaru sadalījumu.
13. Uzņemšanas procesu vada LU Uzņemšanas komisija (turpmāk – Uzņemšanas komisija). Uzņemšanas komisijai ir tiesības pārtraukt personas piedalīšanos uzņemšanas procesā, ja tā nav ievērojusi uzņemšanu regulējošo normatīvo aktu prasības.
14. Uzņemšanas procesu organizē un nodrošina:
14.1. Studentu serviss sadarbībā ar fakultātēm un filiālēm – pamatstudijām un augstākā līmeņa studijām;
14.2. Rezidentūras attīstības programma – rezidentūras studijām:
14.2.1. uzņemšanas process uz valsts budžeta studiju vietām rezidentūrā notiek vienotajā LU un Rīgas Stradiņa universitātes (RSU) uzņemšanā saskaņā ar abu augstskolu apstiprinātajiem uzņemšanas noteikumiem;
14.2.2. uzņemšanas process uz maksas studiju vietām rezidentūrā notiek LU šajos noteikumos noteiktajā kārtībā;
14.3. Doktorantūras skola – doktorantūras studijām;
14.4. Starptautiskās sadarbības departaments – ārvalstnieku uzņemšanu visos studiju līmeņos, izņemot doktorantūras studijas.
15. Personai ir tiesības:
15.1. iesniegt motivētu sūdzību par procedūras pārkāpumiem uzņemšanas procesā vai par iestājpārbaudījumā iegūto rezultātu (punktiem) var iesniegt Uzņemšanas komisijai trīs darba dienu laikā pēc lēmuma vai rezultātu izziņošanas. Uzņemšanas komisija sūdzību izskata trīs darba dienu laikā;
15.2. Uzņemšanas komisijas lēmumu, tajā skaitā par šo noteikumu 15.1. punktā minēto sūdzību,  apstrīdēt piecu darba dienu laikā no tā paziņošanas brīža, iesniedzot sūdzību rektoram. Rektora pieņemto lēmumu var pārsūdzēt Administratīvā procesa likuma noteiktajā kārtībā.

II. PIETEIKŠANĀS STUDIJĀM
16. Pieteikšanās studijām notiek pa studiju programmām vai apakšprogrammām, norādot studiju formu un studiju valodu. Pēc fakultātes priekšlikuma, saskaņā ar uzņemšanas nosacījumiem pieteikšanās var notikt pa studiju apakšprogrammām.
17. Pieteikties studijām var:
17.1. personīgi ierodoties un ar dokumentiem apliecinot savu personību un studiju sākšanai nepieciešamo iepriekšējo izglītību;   
17.2. elektroniski pamatstudijās, izmantojot Vienotās uzņemšanas pamatstudiju programmās e-pakalpojumu portālā www.latvija.lv, ja ir nepieciešamie elektroniskās identifikācijas līdzekļi. Elektroniskais pieteikums jāapstiprina, personīgi ierodoties noteiktajos pieteikšanās termiņos; Latvijas vidusskolu absolventi, kuri absolvējuši, sākot  ar 2019. gadu, var paši apstiprināt elektronisko pieteikumu Uzņemšanas kārtībā akadēmiskajam gadam noteiktā kārtībā;
17.3.  elektroniski augstākā līmeņa studijās, izmantojot LU Informācijas sistēmu, LU absolventi, kuri absolvējuši, sākot ar 2003. gadu, ja ir nepieciešamie elektroniskās identifikācijas līdzekļi; 
17.4. elektroniski doktorantūras studijās, izmantojot LU Informācijas sistēmu,  ja ir nepieciešamie elektroniskās identifikācijas līdzekļi;
17.5. elektroniski, iesniedzot pieteikumu un uzņemšanai nepieciešamos dokumentus citos Uzņemšanas kārtībā akadēmiskajam gadam noteiktos veidos;
17.6. ārvalstu personas – elektroniski, izmantojot uzņemšanas platformu http://apply.lu.lv (DreamApply) un augšupielādējot noteiktos uzņemšanai nepieciešamos dokumentus.
18. Personas, kurām iepriekšējās izglītības dokuments oficiāli tiks izsniegts pēc pieteikumu iesniegšanas termiņa, iesniedz pieteikumu studijām ar Studentu servisa direktora vai doktorantūras studijās Doktorantūras skolas direktora  atļauju un piedalās visās uzņemšanas procesa stadijās atbilstoši noteikumiem. Ja persona konkursā iegūst studiju vietu, ir noslēgusi studiju līgumu un līdz Studentu servisa direktora vai doktorantūras studijās  Doktorantūras skolas direktora noteiktajam termiņam attiecīgā izglītības dokumenta oriģinālu neuzrāda, LU ir tiesības vienpusēji atkāpties no studiju līguma. 
19. Personas, kuras iepriekšējo izglītību ieguvušas ārvalstīs:
19.1. iesniedz  ārvalstīs izsniegtos izglītības dokumentus ekspertīzes veikšanai un akadēmiskajai atzīšanai Latvijā, izņemot starpvalstu līgumos noteiktos gadījumus. Ekspertīzi veic Akadēmiskās informācijas centrs vai cita Latvijas Republikas normatīvajos aktos noteikta iestāde. Konkursa kritērijiem nepieciešamo novērtējumu pielīdzināšanu veic LU;
19.2. veic ārvalstīs izsniegtā izglītības dokumenta legalizāciju saskaņā ar Dokumentu legalizācijas likumu. 
20. Personas pienākumi ir:
20.1. iepazīties ar Uzņemšanas noteikumiem LU;
20.2. pareizi un precīzi aizpildīt un iesniegt elektronisko vai rakstisko pieteikumu;
20.3. iesniegt, uzrādīt vai augšupielādēt nepieciešamos dokumentus;
20.4. samaksāt reģistrācijas maksu.
21. LU pieteikšanos organizē šādas LU struktūrvienības un iestādes:
21.1. Studentu serviss – uz pamatstudiju programmām;
21.2. fakultātes un filiāles – uz augstākā līmeņa studiju programmām;
21.3. Rezidentūras attīstības programma – uz rezidentūras studiju programmām;
21.4. Doktorantūras skola – uz doktora studiju programmām, tai skaitā ārvalstu personām;
21.5. Starptautiskās sadarbības departaments – ārvalstu personām visos studiju līmeņos, izņemot doktorantūras studijas.
22. Ja līdz pieteikšanās termiņa beigām reflektantu skaits studiju programmā vai apakšprogrammā ir mazāks nekā LU noteiktais minimālais studējošo skaits, Uzņemšanas komisija var pieņemt lēmumu:
22.1.  pārtraukt uzņemšanas procesu studiju programmā (apakšprogrammā) un piedāvāt reflektantiem reģistrēt viņu pieteikumu citā studiju programmas formā vai alternatīvajās studiju programmās, vai apakšprogrammās pēc reflektanta izvēles. Ja reflektants nevēlas pretendēt uz studiju vietu citā studiju programmā vai apakšprogrammā, tad viņam tiek atgriezta reģistrācijas maksa;
22.2. atsevišķos gadījumos Uzņemšanas komisija var lemt par konkursa rezultātu apstiprināšanu un pretendentu reģistrēšanu studiju programmā (apakšprogrammā) un studiju formā, nesasniedzot noteikto minimālo studējošo skaitu. Šādā gadījumā ir jāizsludina uzņemšanas turpināšana studiju programmā (studiju apakšprogrammā).

III. IESTĀJPĀRBAUDĪJUMI
23. Iestājpārbaudījumu mērķis ir noskaidrot reflektanta iepriekš iegūto zināšanu atbilstību viņa izvēlētajai studiju programmai (apakšprogrammai).
24. Iestājpārbaudījumu komisiju sastāvu apstiprina rektors pēc fakultātes dekāna priekšlikuma.
25. Iestājpārbaudījumu komisija sastāv no priekšsēdētāja (var būt arī vietnieks), sekretāra un komisijas locekļiem. Iestājpārbaudījumu komisija ir lemtspējīga, ja iestājpārbaudījuma vērtēšanā piedalās vismaz priekšsēdētājs vai vietnieks, ja tāds ir, un divi balsstiesīgi komisijas locekļi. Iestājpārbaudījumu komisijas priekšsēdētājs, vietnieks un locekļi ir akadēmiskā vai zinātniskā personāla pārstāvji ar balsstiesībām komisijā. Iestājpārbaudījumu komisijas sekretāram ir balsstiesības, ja sekretārs ir akadēmiskā vai zinātniskā personāla pārstāvis. Iestājpārbaudījumu komisijas sastāvā ar balsstiesībām var iekļaut arī nozares profesionālo organizāciju pārstāvjus. Iestājpārbaudījumu komisija iestājpārbaudījuma vērtējumu nosaka saskaņā ar apstiprinātajiem iestājpārbaudījuma materiāliem. Iestājpārbaudījuma gala vērtējums tiek izteikts punktos, un tas var būt visu iestājpārbaudījumu komisijas balsstiesīgo locekļu vērtējumu summa vai vidējais vērtējums.
26. Lemtspējīgas iestājpārbaudījumu komisijas sastāvā ir jābūt:
26.1. pamatstudiju programmās un profesionālās augstākās izglītības studiju programmās (ar iepriekšēju augstāko izglītību) –  personām ar vismaz maģistra grādu;
26.2. maģistra un profesionālās augstākās izglītības maģistra studiju programmās – vismaz trīs personām ar zinātnisko grādu vai docenta akadēmisko nosaukumu.
27. Iestājpārbaudījumu komisiju priekšsēdētāji nodrošina iestājpārbaudījumu materiālu sagatavošanu un apstiprina tos, parakstot ar drošu elektronisko parakstu. Iestājpārbaudījumu materiāli tiek ievietoti dokumentu vadības sistēmā “Namejs”, kur tie glabājas ar atzīmi “ierobežotas pieejamības statuss”.
28. Iestājpārbaudījumu materiāli, kuri satur tādus uzdevumus vai jautājumus, uz kuriem tiek sagaidītas noteiktas, standartizētas atbildes (piemēram, testi), tiek atjaunoti katram uzņemšanas gadījumam, un tie nedrīkst saturēt identiskus uzdevumus vai jautājumus kā iepriekšējā uzņemšanas gadījumā. Iestājpārbaudījumu, kuri tiek organizēti pārrunu veidā, materiāli (piemēram, pārrunu tēmas) var palikt nemainīgi vairākiem uzņemšanas gadījumiem.
29. Iestājpārbaudījumu komisijai nav jāsniedz reflektantiem atgriezeniska saite par iestājpārbaudījumā pieļautajām kļūdām vai nepilnībām. Ja reflektants vēlas iegūt skaidrojumu par atsevišķu iestājpārbaudījuma daļu, tad ir pieļaujami šādu skaidrojumu sniegt.
30. Iestājpārbaudījumu komisija vada iestājpārbaudījumu norisi saskaņā ar apstiprinātajiem iestājpārbaudījumu materiāliem un vērtē reflektantus. 
31. Doktorantūras studiju programmā iestājpārbaudījumu komisijas funkcijas veic nozares doktorantūras padome.
32. Rezidentūras studiju programmā iestājpārbaudījumu komisijas funkcijas veic Uzņemšanas komisija rezidentūras studijām.
33. Reflektanta pienākumi:
33.1. laikus ierasties uz iestājpārbaudījumu, ņemot līdzi personu apliecinošu dokumentu un pieteikuma reģistrācijas izdruku;
33.2. ievērot iestājpārbaudījumu organizatoru norādījumus; 
33.3. izmantot tikai tos palīglīdzekļus, kas noteikti iestājpārbaudījumu materiālos;
33.4. laikus nodot iestājpārbaudījuma darbu.
34. Ja reflektants neievēro šo noteikumu 33. punktā noteiktos pienākumus, tad iestājpārbaudījumu komisija par pārkāpumu izsaka mutisku aizrādījumu vai atstādina reflektantu no pārbaudījuma, izdarot atbilstošu ierakstu “atstādināts” pārbaudījumu organizēšanas protokolā, sastāda aktu (pielikumā), pieprasa reflektanta paskaidrojumu. LU 7 dienu laikā nosūta reflektantam normatīvajos aktos noteiktajā kārtībā apliecinātu akta kopiju, ja reflektants to pieprasījis. Reflektants iestājpārbaudījumu, no kura tika atstādināts, var kārtot atkārtoti nākamajā akadēmiskajā gadā, kad LU izsludina uzņemšanu attiecīgajā studiju programmā.
35. LU pienākumi:
35.1. fakultātēm:
35.1.1. sagatavot un organizēt iestājpārbaudījumus pēc iestājpārbaudījumu komisijas priekšsēdētāja sagatavotiem un apstiprinātiem iestājpārbaudījumu materiāliem;
35.1.2. nodrošināt visiem reflektantiem salīdzināmus un piemērotus darba apstākļus iestājpārbaudījuma veikšanai;
35.1.3. nepieļaut atšķirīgu attieksmi pret reflektantiem;
35.1.4. objektīvi un ātri izvērtēt iestājpārbaudījumu rezultātus;
35.1.5. nodrošināt rezultātu ievadīšanu LU Informācijas sistēmā augstākā līmeņa studiju programmām;
35.2. Studentu servisam – nodrošināt rezultātu ievadīšanu Vienotās uzņemšanas pamatstudiju programmās Informācijas sistēmā pamatstudiju programmām;
35.3. Rezidentūras attīstības programmai – nodrošināt rezultātu ievadīšanu LU Informācijas sistēmā rezidentūras programmām;
35.4. Doktorantūras skolai – nodrošināt rezultātu ievadīšanu LU Informācijas sistēmā doktora studiju programmām.

IV. KONKURSS UN TĀ REZULTĀTU PUBLISKOŠANA
36. Konkursā:
36.1. pamatstudijās tiek noteiktas reflektanta tiesības reģistrēties studiju programmā (apakšprogrammā) atbilstoši pieteikumā norādītajām prioritātēm un saskaņā ar konkursa kritēriju vērtējumu;
36.2. augstākā līmeņa un doktorantūras studiju reflektanti tiek ranžēti un noteiktas viņu tiesības reģistrēties studijām izvēlētajā programmā, studiju apakšprogrammā, studiju formā un studiju valodas plūsmā.
37. Konkursa rezultātus apstiprina ar Uzņemšanas komisijas lēmumu.
38. Reflektanta pienākums ir Uzņemšanas kārtībā akadēmiskajam gadam noteiktajos termiņos iepazīties ar konkursa rezultātiem.
39. LU pienākumi:  
39.1. fakultātēm un filiālēm:
39.1.1. noteikt konkursa rezultātus augstākā līmeņa studiju programmās;
39.1.2. iesniegt elektroniski konkursa rezultātus Studentu servisā; Studentu serviss nodrošina Uzņemšanas komisijas lēmumu par konkursa rezultātiem apstiprināšanu un uzglabāšanu;
39.1.3. publiskot Uzņemšanas komisijas apstiprinātus konkursa rezultātus vai citus lēmumus, kas pieņemti šajos noteikumos noteiktajā kārtībā;
39.2. Rezidentūras attīstības programmas vadītājam:
39.2.1. noteikt konkursa rezultātus rezidentūras studiju programmās, kad uzņemšana nenotiek vienotajā uzņemšanā ar RSU;
39.2.2.  nodrošināt Uzņemšanas komisijas lēmumu par konkursa rezultātiem apstiprināšanu un uzglabāšanu;
39.2.3. publiskot Uzņemšanas komisijas apstiprinātus konkursa rezultātus vai citus lēmumus, kas pieņemti šajos noteikumos noteiktajā kārtībā;
39.3. Studentu servisam:
39.3.1. noteikt konkursa rezultātus pamatstudiju programmās;
39.3.2.  nodrošināt Uzņemšanas komisijas lēmumu par konkursa rezultātiem apstiprināšanu un uzglabāšanu;
39.3.3. publiskot Uzņemšanas komisijas apstiprinātus konkursa rezultātus vai citus lēmumus, kas pieņemti šajos noteikumos noteiktajā kārtībā;
39.4. Doktorantūras skolai:
39.4.1. noteikt konkursa rezultātus doktora studiju programmās;
39.4.2.  nodrošināt Uzņemšanas komisijas doktora studijās lēmumu par konkursa rezultātiem apstiprināšanu un uzglabāšanu; 
39.4.3. publiskot Uzņemšanas komisijas doktora studijās apstiprinātus konkursa rezultātus vai citus lēmumus, kas pieņemti šajos noteikumos noteiktajā kārtībā.

V. REĢISTRĒŠANĀS STUDIJĀM UN IMATRIKULĀCIJA
40. Reģistrācijas mērķis ir uzņemšanai noteikto studiju vietu aizpildīšana, ievērojot konkursa rezultātus. Reģistrācija veicama LU noteiktajā laikā.
41. Pretendents zaudē tiesības uz iegūto studiju vietu, kura tam pienāktos pēc konkursa rezultātiem, ja viņš LU noteiktajā laikā nereģistrējas studijām.
42. Pēc reģistrācijas termiņa beigām brīvajās valsts budžeta studiju vietās attiecīgajā studiju programmā (studiju apakšprogrammā) konkursa rezultātu secībā tiek reģistrēti nākamie pretendenti, kuri ir reģistrējušies maksas studiju vietās, vai reflektanti, kuri ir piedalījušies konkursā, izpildījuši iestājpārbaudījumos noteiktās minimālās prasības,  bet nav ieguvuši tiesības reģistrēties studijām (rezervē).
43. Pēc reģistrācijas termiņa beigām brīvajās maksas studiju vietās attiecīgajā studiju programmā (studiju apakšprogrammā) konkursa rezultātu secībā tiek reģistrēti nākamie reflektanti, kuri ir piedalījušies konkursā, izpildījuši iestājpārbaudījumos noteiktās minimālās prasības, bet nav ieguvuši tiesības reģistrēties studijām (rezervē).  
44. Ja studiju programmā reģistrējušos pretendentu skaits ir mazāks nekā LU noteiktais minimālais studējošo skaits, var tikt izsludināta uzņemšanas turpināšana studiju programmā. 
45. Pretendenta pienākumi:
45.1. reģistrēties elektroniski vai klātienē studiju programmai vai studiju apakšprogrammai un ievērot noteiktos termiņus;
45.2. iesniegt vai augšupielādēt visus reģistrācijai nepieciešamos dokumentus;
45.3. parakstīt elektroniski vai rakstiski studiju līgumu, kas nosaka studējošā un LU savstarpējos pienākumus un tiesības studiju procesā.
46. LU pienākumi:
46.1. fakultāšu, filiāļu, Rezidentūras attīstības programmas pārstāvim un Starptautiskās sadarbības departamenta pārstāvim –  reģistrēt studijām pretendentus, sagatavot un organizēt studiju līgumu parakstīšanu;
46.2. Studentu servisam – sagatavot imatrikulācijas rīkojumu projektus un iesniegt tos parakstīšanai saskaņā ar LU Administrācijas reglamentu;
46.3. Doktorantūras skolas pārstāvim – sagatavot pretendentu imatrikulācijas rīkojumu projektus un iesniegt tos parakstīšanai Doktorantūras skolas direktoram saskaņā ar LU Administrācijas reglamentu, reģistrēt studijām pretendentus, sagatavot un organizēt studiju līgumu parakstīšanu.



VI.  NOSLĒGUMA NOTEIKUMI
47. Ar šo noteikumu spēkā stāšanos zaudē spēku ar Senāta 31.05.2021. lēmumu Nr. 2-3/68 apstiprinātie Uzņemšanas noteikumi Latvijas Universitātē. 


Pielikums
Uzņemšanas noteikumiem LU
AKTS
Rīgā

Datums: ____.____.________ 				Nr. …………………….

Iestājpārbaudījumu komisija, kas apstiprināta ar LU ____________. rīkojumu Nr.____, konstatē šādu reflektanta _____________________________________________________
(vārds, uzvārds)
izdarītu pārkāpumu studiju programmas  _____________________ iestājpārbaudījuma laikā:
(nosaukums)
 neatļautu palīglīdzekļu izmantošana pārbaudījumā;
 iestājpārbaudījumu komisijas darba vai citu reflektantu iestājpārbaudījuma traucēšana; 
 plaģiāts – norakstīšana no cita reflektanta darba;
 cita apzināta darbība, kas kavē vai traucē pārbaudījuma norisi.

Iestājpārbaudījumu komisijas komentārs par reflektanta pārkāpumu: ___________________
__________________________________________________________________________
__________________________________________________________________________
__________________________________________________________________________
__________________________________________________________________________.

Pieņemtais lēmums: reflektants ir atstādināts no pārbaudījuma, izdarot ierakstu “atstādināts” pārbaudījumu organizēšanas protokolā.

Reflektants var kārtot iestājpārbaudījumu, no kura tika atstādināts, atkārtoti nākamajā akadēmiskajā semestrī/gadā, kad LU izsludina uzņemšanu attiecīgajā programmā.

Reflektants var iesniegt sūdzību par atstādināšanu no pārbaudījuma LU rektoram viena mēneša laikā no lēmuma paziņošanas dienas.

Aktu sastādīja: 
/……………………………………………………………………………………………..…/
Vārds, uzvārds				        /paraksts/		               /paraksta atšifrējums/

Aktu paraksta:
/……………………………………………………………………………………………..…/
Vārds, uzvārds				        /paraksts/		               /paraksta atšifrējums/
/……………………………………………………………………………………………..…/
Vārds, uzvārds				        /paraksts/		               /paraksta atšifrējums/

Ar sastādīto aktu esmu iepazinies ________________________ /……………………………………………………………………………………………..…/
Vārds, uzvārds				        /paraksts/		               /paraksta atšifrējums/
Datums: _____ . __________________

                                  Reflektanta paskaidrojumu, ja tāds ir, sniegt lapas otrajā pusē!

Reflektanta paskaidrojums:



Senāta priekšsēdētāja		(paraksts[endnoteRef:1])			D. Balode [1:   ŠIS DOKUMENTS PARAKSTĪTS AR DROŠU ELEKTRONISKO PARAKSTU UN  SATUR LAIKA ZĪMOGU
] 


Miķelsone 67033950

Izsūtīt: visām LU iestādēm, SS, SSD.

